  Виталий Пронин Гуртын улӥсьёс, фермаын, бусыын тыршем сяна, мугорзэс кыдатыны но дыр шедьто. Тужгес кужмоосыз ас быгатонлыкъёссэс возьмато шаерамы ортчылӥсь удмурт Олимпиадаын. Та нуналъёсы медальёс понна вожвылъясько Дэри черкогуртын.21-тӥ Гурт шудонъёсы вань ёросъёсысь 1 сюрс 450 пала спортсменъёс пырисько. Соос спортлэн 17 амалъёсаз кужымзэс мерталозы, 127 комплект медальёс понна вожвылъяськозы. Нимысьтыз саклык висъямын семьяослы. Куд-ог анай-атайёс 2-3 пиналэн, вож нуныосын вуэмын.Черкогурт огдырлы бадӟым шулдыръяськон, шутэтскон интылы пӧрмиз. Ёрос администрацилэн юртэз дорын нылпи площадкаос кылдытэмын, мылкыд карисьёс куролэсь, кызьпу туйлэсь лэсьтэм киужъёс бырйыны быгато. Нош ульчаосыз шулдырто сяськаос.Та дырозь Гурт шудонъёслэн утисьёссы кыӵе ке пӧйшуръёс вал, нош дэриос шудонъёслы выль шӧм пыӵатыны малпаллям. Утисьсы - Завьял батыр. Вашкала-вашкала дыръя, пе, со пукыӵен ыбем но ньӧлыз усем интые улыны кариськем. Озьы кылдэмын, шуо, Дэри (Завьялово) черкогурт. Нош Гурт шудонъёслэн пуссы (символзы) - тќдьысяська. Сое кылдытӥз черкогуртысь культурая юртысь суредась Марина Назарова. Пусйыны кулэ, ас вакытаз со ик малпаз ёрослэсь гербзэ.Палэнысь вуэм куноослэн черкогуртэн тодматскыны дырзы ик ӧвӧл на. Асьсэос ӵошатсконэ пырисько, эшъёссы понна висьыны мыно. Гурт шудонъёслэсь нырысетӥ зарни медальзэс басьтӥз Дэри ёрос командаысь Ольга Петрова. Нырысь нуналаз со кузьдалае тэтчаз, нош 100 метре бызьылонын финалэ шедиз.Мукет стартъёс сярысь ке верано, 3 но 5 иськеме бызьылонын вормисе потӥзы Уваысь Евгения Соболева но Каракулиноысь Виталий Вершинин. Воргоронъёс пӧлын кузьдалае тэтчанын висъяськиз Воткаысь Геннадий Журавлёв. Котькинлэсь ӝог вамышъязы Пичи Пурга ёросысь Светлана Трифонова но Якшур-Бӧдьяысь Сергей Корепанов.- Гурт шудонъёсы 7-тӥ арзэ пыриськисько. Арысь аре кужмоесь спортсменъёс люкасько, зарни медаль басьтон понна зол нюръяськоно луылӥз, - шуэ Светлана Трифонова. - Нош туэ сярысь озьы вераны уг быгатӥськы, медаль капчиен басьтӥ. Старт сётэмзы бере ик азьпала потӥ, сутӥсьёс ӧй вал шуыса, ӝоже ик уси.Гурт шудонъёслы черкогуртэ выль стадион, административной юрт, лаптаен шудон инты лэсьтӥзы. 5-тӥ июле ӝыт выль стадионын 21-тӥ Гурт шудонъёсыз сӥё-дано усьтӥзы. 500 интылы чаклам стадион тырмемын вал. Спортэн эшъяськисьёслы выль вормонъёс сӥзизы шаерысьтымы вылӥ кивалтӥсьёс.Ӵошатскон йылпумъяськоз суббота нуналэ, соку ик тодмо луоз вормись ёрос. Нош та вакытэ Дэриысь Завьял батыр ваньмызлы ачиз кадь кужмо, сэзь но лэчыт синмо луыны ӵектэ.Валентина Емельянова. Теги: Гуртшудонъёс Дэри  